கொஞசம் கொஞ்சமாக இயற்கையை கட்டுப்படுத்த மனிதன் அறிவியலின் வாயிலாக தெரிந்து கொள்வது சிலருக்கு கவலையளித்தாலும் அப்படி கட்டுப்படுத்த முயல்வது இயல்பே என்று தோன்றுகிறது. இயற்கையின் சூக்‌ஷ்மங்களை தெரிந்து கொள்ளும் ஆற்றல் மனிதனுக்கும் கிடைத்தேயிருக்க வேண்டிய சக்தி தான். இயற்கை நாம் அறிந்து கொள்ள முடியாதபடி மறைத்து வைக்க வேண்டிய விஷயங்களை வெளிப்படுத்துவதே இல்லை. பெரும்பாலும் அதிகமாக சோதித்து விட்டு போனால் போகிறது தெரிந்து கொள் என்று கொடுத்து விடுகிறது. ஹிந்து தொன்மங்களிலும் உலகின் பல தொன்மங்களிலும் இது போல இயற்கையை கட்டுப்படுத்தத் தெரிந்த மனிதர்கள் (அல்லது தேவதூதர்கள் அல்லது அவதாரங்கள்) பற்றிய குறிப்புகள் இருக்கத்தான் செய்கின்றன. அவற்றை வெற்று கற்பனைகள் என்று புறம் தள்ளலாம் - மிகவும் எளிதாக. எய்ன்ஸ்டினைக் கேட்டால் “கற்பனையே அறிவைவிட மிகவும் சக்திவாய்ந்தது” என்பார். காரணம் இல்லாமல் இல்லை. அறிவு நம்மை சுற்றி இருப்பதை நாம் உணரும் படி செய்கிறது - கற்பனை எதிர்காலத்தை பற்றிய சாத்தியத்தை உண்டாக்குகிறது. அறிவு நமது அனுபவங்களின் வாயிலாகவும், பிறரின் அனுபவங்கள வாயிலாகவும் நாம் சேகரித்து வைத்த தகவல்களின் அடிப்படையில் நாம் உருவாக்கிக் கொள்வது. கற்க முடியும் (learn) கற்றதை மறக்கவும் (unlearn) முடியும். Unimagine என்பதே ஒரு போலியான சொல். ஒர் விஷயத்தை unimaginable என்று சொல்லும் போதே அதைப் பற்றி கொஞ்சமாவது கற்பனை செய்து விட்டீர்கள் என்று தானே அர்த்தம் அதாவது அதைப் பற்றிய ஒரு கோட்டோவியமாவது மனதில் தோன்றி விடும். அது தான் மனதின் சக்தி.